Afrika-premier ontvang Nobelprys vir VredePremier Abiy Ahmed. Foto: (AP Photo/Francisco Seco, file) Pres. Cyril Ramaphosa het Abiy Ahmed, premier van Ethiopië, Vrydag gelukgewens nadat hy die Nobelprys vir Vrede vir 2019 ontvang het. Die Nobelkomitee het die prys aan Ahmed in Swede toegeken vir “sy pogings om vrede en internasionale samewerking te bewerkstellig en veral vir sy beslissende optrede om die grenskonflik met die naburige Eritrea op te los”. Die 43-jarige Ahmed is in April 2018 as premier aangewys. Ramaphosa het gesê dié prys fokus wêreldwye aandag op die kontinent se meedoënlose vordering tot vrede en stabiliteit. “Ons bring hulde aan die regerings en mense van Ethiopië en Eritrea wat hierdie prestasie moontlik gemaak het en vir die vestiging van nuwe moontlikhede vir samewerking, integrasie en ontwikkeling, nie net aan die ooskus van ons kontinent nie, maar oor ons hele kontinent.” Die Nobelkomitee het gesê hy hoop die prys sal premier Ahmed versterk in sy belangrike werk vir vrede en versoening. “ŉ Vreedsame, stabiele en suksesvolle Ethiopië sal baie positiewe gevolge hê, en dit sal bydra tot die versterking van broederskap onder nasies en volke in die streek. “Met die bepalings van Alfred Nobel se wense ten volle in gedagte, beskou die Nobelkomitee Ahmed as die persoon wat die afgelope jaar die meeste gedoen het om die Nobelprys vir Vrede vir 2019 te verdien.”